Komisijos sprendimas
2003 vasario 24 d.
iš dalies keičiantis Sprendimą 2001/218/EB, kuriuo reikalaujama, kad valstybės narės laikinai imtųsi papildomų priemonių prieš Bursaphelenchus xylophilus (Steiner et Buhrer) Nickle et al. (pušų nematodo) platinimą iš Portugalijos rajonų, išskyrus tuos, kuriuose šio kenksmingo organizmo nepasitaikė
(pranešta dokumentu Nr. C(2003) 581)
(2003/127/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gegužės mėn. 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje [1] su paskutiniais pakeitimais, padarytais Direktyva 2002/89/EB [2], ypač į jos 16 straipsnio 3 dalį,
kadangi:
(1) 2001 m. kovo 12 d. Komisija priėmė Sprendimą 2001/218/EB, kuriuo reikalaujama, kad valstybės narės laikinai imtųsi papildomų priemonių prieš Bursaphelenchus xylophilus (Steiner et Buhrer) Nickle et al. (pušų nematodo, PN) platinimą iš Portugalijos rajonų, išskyrus tuos, kuriuose šio kenksmingo organizmo nepasitaikė [3] su pakeitimais, padarytais Sprendimu 2002/124/EB [4].
(2) Remiantis 2002 m. balandžio mėnesį pateiktu Maisto ir veterinarijos biuro tolesniu įvertinimu ir Portugalijos pateikta papildoma informacija, būtų galima manyti, kad, vykdant likvidavimo programą, PN aptinkami tik demarkacinėje Portugalijos zonoje. Tačiau atliekant tyrimus šiose zonose vis dar randama medžių, turinčių apsikrėtimo PN požymių.
(3) Kai 2002 m. kitos valstybės narės atliko oficialius iš Portugalijos kilusių Abies Mill., Cedrus Trew, Larix Mill., Picea A. Dietr., Pinus L., Pseudotsuga Carr. ir Tsuga Carr. rūšių augalų, nuluptos žievės ir medienos tyrimus, nebuvo nustatytas nė vienas PN teigiamas rezultatas iš paimtų ir ištirtų ėminių.
(4) Dėl šios priežasties būtina, kad Portugalija toliau taikytų konkrečias priemones ir pateiktų vidutinės trukmės likvidavimo planą PN plitimui kontroliuoti siekdama jį visai išnaikinti. Kitoms valstybėms narėms gali tekti toliau taikyti papildomas priemones saugant savo teritorijas nuo PN. Konkrečių priemonių ir vidutinės trukmės plano įgyvendinimą būtina nuolat vertinti ir prireikus keisti.
(5) Reikia priimti konkrečius susitarimus dėl skiedrų, pagamintų iš medžių, neturinčių ligos požymių arba iš medžių, augančių Portugalijoje ne demarkacinėje zonoje, kurių tyrimų rezultatai buvo PN neigiami, judėjimo.
(6) Reikia patikslinti pranešimo apie atliekamus tyrimus dėl PN nustatymo valstybėse narėse kitoms valstybėms narėms bei Komisijai nuostatas.
(7) Dėl šios priežasties reikia pratęsti Sprendimą 2001/218/EB dar vienam ribotam laikotarpiui, kurio galiojimo pabaiga būtų 2005 m. kovo 31 d., ir jį atitinkamai pataisyti.
(8) Šiame sprendime numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2001/218/EB iš dalies pakeičiamas taip:
1) 2 straipsnis pakeičiamas taip:
i) pirmoje pastraipoje data "2003 m. vasario 28 d." pakeičiama "2005 m. kovo 31 d.";
ii) po antros pastraipos pridedama tokia nauja pastraipa:
"Iki 2003 m. kovo 15 d. Portugalija pateikia vidutinės trukmės likvidavimo planą PN plitimui kontroliuoti siekdama visai jį išnaikinti.";
2) 4 straipsnis pakeičiamas taip:
i) pirmoje pastraipoje į tarp žodžių "atlieka oficialius" ir "tyrimus" įterpti žodį "kasmetinius";
ii) antrą pastraipą pakeičia toks tekstas:
"Nepažeidžiant Direktyvos 2000/29/EB 16 straipsnio 1 dalies nuostatų, jei pirmoje pastraipoje numatytų apžiūrų rezultatai rodo, kad PN atsirado tuose rajonuose, kur jo anksčiau nebuvo pastebėta, apie juos atitinkamai iki 2003 m. lapkričio 15 d. ir 2004 m. lapkričio 15 d. pranešama kitoms valstybėms narėms ir Komisijai.";
3) 5 straipsnio pirmoje pastraipoje žodžiai "20 km" pakeičiami žodžiais "20 km pločio";
4) 6 straipsnyje data "2002 m. gruodžio 15 d." pakeičiama, atitinkamai, "2004 m. sausio 15 d. ir 2005 m. sausio 15 d.";
5) priedas pakeičiamas taip:
i) 2 dalies b punkto ii papunktis pakeičiamas tokiu tekstu:
"ii) gauta iš nuo medžių, išskyrus minėtus i papunktyje, oficialiai tiriama ieškant PN ir Monochamus spp.; jeigu jų buvimo faktas patvirtinamas, medienai taikomos i papunktyje minimos nuostatos; jeigu PN ir Monochamus spp. buvimas paneigiamas, - medieną, oficialiai prižiūrint, galima gabenti į perdirbimo įmonę ir naudoti kaip statybinę medžiagą arba išimties tvarka, oficialiai prižiūrint, gabenti į kitas Portugalijos vietas, išskyrus demarkacines zonas, į patvirtintas perdirbimo įmones, apie kurias pranešta Komisijai, kur iš tokios medienos pagaminta mediena arba skiedros per laikotarpį tarp lapkričio 1 d. ir balandžio 1 d.:
- skiedrų atveju, bus naudojamos pramoniniais tikslais tokioje patvirtintoje perdirbimo įmonėje, arba
- medienos atveju:
- apdorojama karščiu taip, kad 30 min. medžio šerdies temperatūra būtų ne mažesnė negu 56 °C. Taip apdorotą medieną galima gabenti toliau, jeigu ją lydi augalo pasas, arba
- susmulkinama į skiedras ir fumiguojama siekiant išnaikinti gyvus PN. Taip apdorotą medieną galima gabenti toliau, jeigu ją lydi augalo pasas, arba
- susmulkinama į skiedras ir naudojama pramoniniais tikslais toje įmonėje, arba
- oficialiai prižiūrint, vežama į gamyklą, kurioje mediena arba:
- apdorojama karščiu taip, kad medžio šerdies temperatūra 30 min. būtų ne mažesnė negu 56 °C, arba
- susmulkinama į skiedras ir fumiguojama siekiant išnaikinti gyvus pušų nematodus, arba
- susmulkinama į skiedras ir naudojama pramoniniais tikslais";
ii) 2 dalies c punkto ii papunkčio pirma įtrauka pakeičiama tokiu tekstu:
"- oficialiai tiriama, ar nėra PN ir Monochamus spp.; jeigu jų buvimas patvirtinamas, medienai taikomos i papunktyje minimos nuostatos; jeigu PN ir Monochamus spp. buvimas paneigiamas, - medieną, oficialiai prižiūrint, galima gabenti į perdirbimo įmonę ir naudoti kaip statybinę medžiagą, arba.".
2 straipsnis
Šis sprendimas skirtas valstybėms narėms.
Priimta Briuselyje, 2003 m. vasario 24 d.